Predkladacia správa

Zaručenie energetickej bezpečnosti a boj proti klimatickým zmenám patrí medzi hlavné priority Európskej únie. S cieľom čeliť týmto výzvam prezentovala 23. januára 2008 Európska komisia integrovaný klimaticko-energetický balíček, ktorého súčasťou sú nové pravidlá štátnej pomoci a štyri nové legislatívne návrhy:

1.	smernica o podpore využívania energie z obnoviteľných zdrojov, 
2.	smernica, ktorou sa mení a dopĺňa smernica 2003/87/ES o obchodovaní s emisnými kvótami skleníkových plynov, 
3.	rozhodnutie o  úsilí členských štátov znížiť emisie skleníkových plynov v sektoroch mimo schému obchodovania s emisnými kvótami,
4.	smernica o geologickom ukladaní a skladovaní oxidu uhličitého. 

Dosiahnutie politickej dohody o balíčku sa očakáva koncom roka 2008 a jeho definitívne schválenie v prvých mesiacoch 2009.

Predkladaný dokument tvorí východiskový rámec pre prípravu pozície Slovenskej republiky na rokovania o klimaticko-energetickom balíčku počas jarného zasadnutia Európskej rady. Jeho cieľom je, na základe doterajšieho vývoja a so zohľadnením predbežných pozícií SR komunikovaných na Rade pre dopravu, telekomunikácie a energetiku (28. február 2008) a Rade ministrov životného prostredia (3. marec 2008), priniesť komplexnú informáciu o potenciálnych rizikách, ale aj príležitostiach, ktoré v podmienkach našej krajiny implementácia opatrení obsiahnutých v balíčku predstavuje. V záujme efektívneho riešenia je potrebné, aby sa už v tejto fáze definovala postupnosť ďalších krokov na národnej úrovni, ale aj v kontexte rokovaní na úrovni EÚ. 

Materiál bol vypracovaný v úzkej spolupráci medzi MZV SR, MH SR, MŽP SR, MF SR, MDPT SR a MP SR.

Predkladaný materiál v súčasnej fáze nemá finančný, ekonomický, environmentálny vplyv, ani vplyv na zamestnanosť a podnikateľské prostredie; implementácia opatrení klimaticko- energetického balíčka však bude významným spôsobom ovplyvňovať vývoj spomínaných oblastí v priebehu najbližších 10 – 15 rokov. Preto je potrebné, aby bol návrh národnej stratégie pre plnenie cieľov v oblasti znižovania emisií skleníkových plynov a podpory obnoviteľných zdrojov energie pripravený až na základe dôkladnej analýzy potenciálnych dôsledkov, vrátane externalít.

Implementácia klimaticko-energetického balíčka si vyžiada vytvorenie adekvátneho kapacitného rámca na koordináciu a realizáciu jednotlivých opatrení.

Predbežná pozícia SR na rokovania k balíčku by mala reflektovať politický, environmentálny a strategický kontext návrhov, medzinárodný kredit EÚ, ako aj pozície iných členských krajín.